"Obalni hram" u Mahabalipuramu iz 8. stoljeća.
**Indijski hram** je oblik hramske vjerske arhitekture koji se razvio na Indijskom podkontinentu. Iako ti hramovi pripadaju trima religijama (budizam, hinduizam i džainizam), njihov razvitak i mnoge odlike su zajedničke.

Mahabodhi hram, 5.-6. st.
Dvorana molitve u hramu I. Ajanta, 5. st.

Povijest
--------

Pravi **indijski hram** datira iz razdoblja dinastije Gupta (370.-550.). Prije toga se vjerska djelatnost stoljećima odvijala u svetištima izdubljenim u živoj stijeni, posebno u zapadnim dijelovima srednje Indije. Najstariji sačuvani spomenici, špiljski hramovi i stupovi u Asoki, odaju perzijsko podrijetlo. Stupove, koji su perzijski po tehnici, stilu i osjećaju, vjerojatno su u stvari i podigli Perzijanci. Špiljski hramovi bili su imitacija ahemenidskih grobnica koje su se gradile u Perziji u 6. i 5. stoljeću prije Krista. Među najglasovitije primjere špiljskih hramova ubrajaju se budističke špilje u Ajanti koje su u potpunosti bile uklesane u živu stijenu.

Obožavanje kipova, koje nije bilo dio originalnog brahmanskog bogoštovlja, je vjerojatno preuzeto od Grka koji su bili u sjeverozapadnoj Indiji oko tri stotine godina nakon Aleksandra Velikog. Najstarije ruševine hinduskog hrama nalaze se u Afganistanu i vjerojatno potječu iz 2. stoljeća. On ima ne samo tlocrt peristila, nego čak i natpise od grčkih slova.

Dva *rathasa* (sveta kola) od pet hramova *Pancha Rathas* u Mahabalipuramu, 7. st.
Budistički hram, poput Mahabodhi hrama u Bodh Gayi (5.-6. stoljeće), je ustanovio klasični oblik indijskog hrama s tornjem u obliku visoke piramide i visokom kamenom ogradom odmah uz hram, oboje potpuno prekriveni prizorima u visokom reljefu.

U razdoblju dinastije Gupta oblik se mnogih hramova priklonio standardiziranom tlocrtu koji će ostati obrascem za kasnije hramove. Srce zgrade je činila kockasta *cella* (svetište) u kojoj se postavljao božanski kip. Lagano uzdignut na niskom uzvišenju, kip je bio smješten u četvrtastoj prostoriji pred kojom se nalazila neka vrsta predvorja. Svetište je okruživao prolaz namijenjen za obrednu ophodnju oko svetoga kipa. Arhitravi i dovratnici na ulaznom portalu često su se bogato ukrašavali biljnim motivima te muškim i ženskim likovima hramskih zaštitnika, a zidove su krasili i kipovi raznih hinduističkih božanstava.

Najstariji hinduistički hramovi na jugoistoku Indije, oni građeni za vrijeme Pallava vladara, su zapravo prijelaz iz špiljskog hrama u strukturnu građevinu sa snažnim odlikama budističkih samostana i *chaitya* (dvorana u kojoj je stupa) s nekoliko ćelija okupljenih oko dvorišta. Tako hramovi u Mahabalipuramu i Hram sunca u Konarku imaju dvorane-paviljone (*mandapa*) i svetišta (*rathas*) oblikovane kao ceremonijalne kočije. 

Khajuraho hramovi su izvrsni primjer srednjovjekovne indijske arhitekture, ali svojim prikazima i svjedočanstvo života ljudi u vrijeme Chandela vladara (oko 950.-1150.). Hramovi su izgrađeni od pješčenjaka, bez veziva, a kamenje se povezivalo na utor i zator s velikom preciznošću. Njihovi stupovi i arhitravi su izgrađeni od megalita, do 20 tona teških. Svaki se sastoji od tri glavna elementa: ulaza (*ardhamandapa*), svečane dvorane (*mandapa*) i svetišta (*garbha griha*).

Utjecaj
-------

Hram Brihadeeswarar, Chola dinastija 12. st.
Lakshmana hram u Khajurahou, 12. st.
Širenje indijske arhitekture bilo je rezultat kolonijalizma, koji je prenio i aklimatizirao indijsku kulturu zasnovanu na hinduizmu i budizmu, u cijelu regiju jugoistočne Azije, koja obuhvaća Burmu, Tajland, i Indokinu na kopnu, te Šri Lanku, Sumatru, Javu, Bali i druge otoke u Indijskom arhipelagu. Dva najveća spomenika indijske kulture izvan Indije su Borobodur na Javi i Angkor Wat u Kambodži.

Popis poznatijih indijskih hramova
----------------------------------

|  |  |
| --- | --- |
| * Špiljski hramovi u Ajanti
* Brahmeswara
* Veliki hramovi dinastije Chola (Brihadisvara, Gangaikondacholisvaram i Airavatesvara)
* Dharmaraja Ratha
* Deogarh
* Špilje Elephante
* Špiljski hramovi Ellore
* Kailasa
* Khajuraho, kompleks od 25 hinduističkih i jainističkih hramova
* Hram sunca u Konarku
* Mahabalipuram
* Mahabodhi, budistički hram na mjestu Budina prosvjećenja
* Mamallapuram
* Rajarajeshvara
* Velika stupa u Sanchiju, najstariji budistički hram
* Virupakshin hram u Hampiju (stari grad Vijayanagara)
 | * **Indijski hramovi izvan Indije:**
	+ Stupa Ruanveli, Šri Lanka
	+ Borobodur, Java
	+ Prambanan, Java
	+ Chandi Sari, Java
	+ Anandin hram u Paganu, Burma
	+ Angkor Wat, Kambodža
	+ Bayon, Kambodža
 |

Povezano
--------

* Indijska umjetnost
* Angkor

Izvori
------

* *Velike arhitekture svijeta*, urednik John Julius Norwich, Marjan tisak, Split, 2005. ISBN 953-214-266-5
* *Opća povijest umjetnosti*, Mozaik knjiga, Zagreb, 2003. ISBN 953-196-631-1
* Marilyn Stokstad, *Art History (Wolume Two)*, Pearson Prentice Hill, New Jersey, 2005. ISBN 0-13-145529 Uneseni ISBN nije važeći.

Eksterni linkovi
----------------

***Indijski hram*** na Wikimedijinoj ostavi

* Popis hinduističkih hramova (engl.)
* Indijski hramovi Arhivirano 2005-12-12 na Wayback Machine-u
* Hramovi u Indiji - sinteza kultura Arhivirano 2009-01-24 na Wayback Machine-u
* Javanski hinduistički hramovi Arhivirano 2004-06-24 na Wayback Machine-u